Telefón bude oficiálne predstavený koncom marca.
Nová vlajková loď od Huawei by mala byť známa ako P20, resp. P20 Plus. Aktuálne sa v databáze čínskeho regulačného orgánu objavili fotografie, ktoré majú zachytávať všetky strany práve modelu P20. Naznačujú, že na prednej i zadnej strane nájdeme duálny fotoaparát.
Doterajšie úniky však naznačovali, že línia P20 ponúkne vzadu až trojitý fotoaparát. Spoločnosť to napokon naznačuje aj v pozvánke. Je preto pravdepodobné, že nevšednú konfiguráciu fotoaparátu si čínska spoločnosť takpovediac "schováva" len pre vyšší model P20 Plus. Na tému upozorňujú Fonearena.com či GSMArena.com .
Fotovýbava P20 / P20 Plus bude opäť výsledkom kooperácie medzi Huawei a Leica. P20 má ďalej ponúknuť napríklad čipset Kirin 970 či operačný systém Android 8.1 Oreo s nadstavbou EMUI 8.1.
Samotné predstavenie je naplánované v rámci špeciálnej prezentácie, ktorá sa bude konať 27. marca v Paríži.